НАРОДНО ЧИТАЛИЩЕ „МИНЬОР - 2006 г.”

гр. Бобов дол, ул.”Васил Коларов” №3, e-mail: [chitali6te\_minior@mail.bg](mailto:chitali6te_minior@mail.bg)

Д О К Л А Д

ЗА ДЕЙНОСТТА НА НАРОДНО ЧИТАЛИЩЕ „МИНЬОР 2006“ ГРАД БОБОВ ДОЛ, ОБЛАСТ КЮСТЕНДИЛ ЗА ПЕРИОДА 01.01.2022 Г. – 31.12.2022 Г.

УВАЖАЕМИ, ДАМИ И ГОСПОДА,

През 2022 година народно читалище „Миньор 2006“ осъществяваше дейността си в съгласие със своите програмни цели, а именно:

Разпространение на духовни и културно-просветни ценности, подпомагане на културното и творческо развитие, обогатяване на социалната и образователна дейност.

Подпомагане и развитие на младежки дейности.

Дейностите за постигане на тези цел са:

Уреждане и поддържане на библиотека.

Развитие и подпомагане на любителското художествено творчество.

Организиране на школи, кръжоци, клубове, празненства, концерти, конкурси, чествания и младежки дейности.

Организиране на семинари, курсове, дискусии и други подобни образователни мероприятия, насочени към повишаване нивото на познанията.

През 2022 година читалищната библиотека беше посетена от ученици от втори и пети клас на училище „Никола Вапцаров“ град Бобов дол. Имаме новозаписани девет броя читатели. През отчетната година имаме закупени десет броя нови книги.

В своята традиционна работа читалището предоставя възможност на самодейци в различна възраст за обучение и творческа изява в музикалната школа по тамбура, народно пеене, народни танци, модерни танци, солфеж, елементарна теория на музиката и други.

Сред основните направления в традиционната читалищна работа е създаването на условия за творческа изява на деца и млади хора.

През отчетния период в читалището ни бяха проведени следните форми на обучение:

**Школа по народни танци** – три групи – детска градина; първа група от първи до четвърти клас и втора група – от пети клас нагоре.

**Школа по тамбура** – оркестър и индивидуално обучение – солисти.

**Народно пеене** – солисти; детска градина; първа група 1 – 4 клас; втора група – 5 – 12 клас.

**Група за автентичен фолклор; група за словесен фолклор; Фолклорен ансамбъл „Бобов дол“; танцов клуб „Зуница“; Фолкфитнес; клуб по ръкоделие – шев, кройка, плетиво; клуб по ръчен труд – момичета и момчета**

**Английска език** – индивидуални часове; първа група – детска градина; втора група – 1 – 4 клас; трета група 5 – 7 клас.

**Танцов клуб „Дежа вю“** – хип-хоп; латино танци; съвременни танци; модерен балет; характерни танци; джаз балет; зумба и др.

**Клуб по фитнес занимания** – пътека, колело, лежанка, тенис на маса и др.

**Школа по бокс** – две групи.

И през този отчетен период читалището продължи да поддържа режим на рестрикции в разходната част на бюджета, с оглед преодоляване на обективните финансови ограничения.

В работата на настоятелството приоритет имаше развитието на творчеството сред подрастващото поколение, целесъобразно използване на финансовите средства и организиране на дейности по изпълнение на заложените в културния календар изяви.

През отчетния период дейността се координираше от Читалищното настоятелство. Съставът на читалището през 2022 година наброяваше двама щатни служители и шест ръководители на школи на граждански договор.

На 02.06.2022 година подписахме договор за осигуряване на заетост по проект „Заетост за теб“, с който наехме на трудов договор за срок от девет месеца двама безработни, като шест месеца възнагражденията за наетите се възстановяват от Агенцията по заетостта, а три месеца от бюджета на читалището.

Държавната субсидия за 2022 година ще бъде отчетена пред Община Бобов дол след като Общото събрание гласува финансовия отчет за приходите и разходите.

Сградата е общинска собственост като част от нея се ползва от читалището срещу заплащане на наем за срок от десет години.

През 2022 година обогатихме гардероба на читалището , като продължихме ръчно изработване на женски носии. Доокомплектовахме носията на танцов клуб „Зуница“.

През 2022 година участвахме активно в конкурси, фестивали, мероприятия, провеждани на територията на общината.

От 16 до 18 януари гости на община Бобов дол по проект „Фолклорът в трансграничния регион ключ към европейската културна идентичност“ бяха самодейци от гр. Ражан – Република Сърбия. Три дни нашите самодейци бяха домакини на мероприятията и основни участници в програмите.

17.02. – Фирма „Велмакс Лукс“ ЕООД гр. Пловдив проведе презентация на предмети, които са в областта на домакинството и бита.

22.02.2022 г. Реализиране на звукозаписи в БНР Благоевград на спечелени индивидуални първи места в конкурси от самодейци на читалището. Записите и музиката са заплатени от бюджета на читалището.

03.03.2022 г. Участие в програмата, посветена на 3-ти март, взе школата по модерни танци.

19.03.2022 г. Самодейците от читалището взеха участие в празничната програма на село Бабино.

03.04.2022 г. Самодейци от 5, 6 и 7-ми класове се явиха на конкурс по тамбура и народно пеене в БНР Благоевград „Звезди в радиото“.

12.04. – Ден на книгата. В НЧ „Миньор“ гости на библиотеката бяха малките читатели на ДГ „Миньор“.

16 април – Лазаров ден. Пролетна празнична програма . Самодейците от всички школи пяха, свириха, танцуваха близо два часа на сцената пред община Бобов дол.

29.04 -01.05.2022 г. Участие във фолклорен фестивал надиграване и надпяване „Веселие в Елена“ гр. Елена. Бяха спечелени следните награди: първо място ФА „Бобов дол“; първо място ЖТС „Зуница“; първо място школа по народно пеене, второ място детски танцов състав и специална награда оркестър тамбури.

06.05 – ФА „Бобов дол“ взе участие в програмата на село Богданов дол, обл. Перник по повод празника на селото.

14 май – Участие във фолклорен фестивал „Зелен ми, зелен Гергьовден“ село Мламолово. В него участие взеха и бивши самодейци на читалището. Спечелени бяха следните награди първо място детска певческа група и първо място танцов състав „Зуница“.

21 май – Участие във фолклорен фестивал, който се провежда в Земенския манастир – гр. Земен, област Перник, където самодейците спечелиха парична награда в размер на 450.00 лева.

24.05 – Участие в празничната програма по повод празника на село Бабинска река.

26.05 – Бюро по труда гр. Дупница проведе среща с безработни граждани, регистрирани в бюрото в гр. Бобов дол, на която бяха направени разяснения относно кандидатстване за работа в България и чужбина.

01.06 – Детска градина „Миньор“ проведе своето тържество в голямата зала на читалището по повод изпращане на четвърта възрастова група с учители с Елена Кукушева и Елена Станчева. Тържество, изпълнено на много детски смях, вълнения, песни и танци.

04.06. – Празничен концерт в село Червен брег по повод събор на селото. Гост на празника на селото беше г-н Ивайло Шопски ръководител на пътуващото читалище. Музиката, песните и танците, които изпълниха нашите самодейци му направиха силно впечатление.

24.06. – По традиция нашите самодейци всяка година участват в празника на черешата в село Шатрово. Организаторите бяха подготвили лакомства и череши за децата ни.

25.06 – Празник на село Палатово. Самодейците взеха участие в празничната програма на селото и въпреки дъжда се справиха достойно.

28.06 – 30.06. Творческа почивка в местността „Бодрост“ гр. Благоевград на самодейците от школата по модерни танци.

01.07 – 03.07 – Шестнадесети международен фолклорен конкурс „Пауталия“ гр. Кюстендил. Специална награда на журито за съпровод получи г-н Боян Боянов – ръководител школа тамбура. Освен спечелените първо, второ и трето място по различните направления бяха спечелени и четири награди, изразяващи се в еднократна целева подкрепа. Те бяха за тамбуристите Велислав Иванов, Ивана Туджарова, Божидара Красимирова и Памела Николова. На този конкурс едногодишна стипендия беше спечелена от Мирела Димчова – изпълнение на тамбура. Едногодишна стипендия спечели и Биляна Борисова – народно пеене.

16.07 – Гост изпълнители във фолклорен събор – конкурс на открита естрада пред народно читалище „Крюгер Николов 1922“ село Пещера, община Земен бяха наши самодейци. Макар в намален състав се справиха много добре с програмата, за което получиха заслужени аплодисменти и благодарности от организаторите.

16.08 -20.08. Творчески лагер в почивна база „Шумнатица“ – Боровец. През този период самодейците доусъвършенстваха танците , които подготвяха за предстоящите записи на видеоклипове с ТВ „Родина“ на солистите, спечелили награди на конкурси. Записите и изработването на музиката бяха заплатени от читалището. Организирана беше вечер на таланта. На лагерния огън децата пяха, играха и се веселиха до късно през нощта.

В два снимачни дни 24 и 25 август бяха направени записите в ТВ „Родина“ на индивидуалните изпълнители, спечелили награди на конкурси.

24.10 – Дата, определена от община Бобов дол за представяне на празничен концерт по повод 55 години град Бобов дол. Участие взеха всички самодейци. За по-добро представяне на школите и най-вече школата по модерни танци осигурихме допълнително осветление. Направихме видеозапис на изнесената празнична програма. Всички разходи за осветление и запис бяха за сметка на читалището. Това беше първият ден – концерт от празничната програма на града.

11.12 – Дебют на школа по модерни танци – Участие в ІХ-та международна младежка олимпиада – музика и танци – Руски културен център град София. Бяха спечелени първо място – дует; първо място детска група и голямата школа.

12.12 – Посещение на децата от Детска градина “Миньор“. В работилничката на читалището им показахме как изработваме играчки за новогодишната елха. Децата бяха много впечатлени и изявиха желание да помагат за направата. На тръгване им подарихме по една играчка и по един шоколадов дядо Коледа.

13.12 – Отново гости на читалището бяха децата от детската градина. Този път в голямата зала р-л школа по бокс ги запозна и им показа боксьорски умения. Беше занимателно и интересно за малките ни гостенчета.

22.12. – На гости в детска градина „Миньор“ бяха самодейци от читалището ни. Там те отправиха своя поздрав с песни и музика към децата и персонала на градината по повод Коледните и Новогодишни празници.

23.12 – Новогодишно тържество на читалището ни. С песни, музика и много танци самодейците поздравиха гостите на тържеството. С баници и лакомства бяха почерпени всички присъстващи.

Направеното до момента не е малко, но нашата задача е да надградим и обогатим дейностите. Считаме, че посоката е правилна и ще продължим да работим в тази насока.

В заключение: В своята дейност читалището се ръководи от нормативните документи – Закон за народните читалища, Закон за обществените библиотеки, Наредба за опазване на библиотечните фондове. Закон за счетоводството, Устав на читалището и други. Стремим се да изпълняваме основните текущи планове, изготвени на база тези нормативни документи. Настоятелството, читалищните служители и ръководителите на школи, със своето отношение към работата и компетентността си, са в състояние да работят още по-усърдно за едно устойчиво, съвременно и необходимо развитие на читалищната дейност. Читалището е мястото, където се съхранява и популяризира българската духовност.

За добрата работа и постигнатите резултати през отчетната година благодаря на всички вас – членове на общото събрание, на читалищното настоятелство и проверителната комисия, на ръководителите на школи, на служителите в читалището, на родителите на самодейците ни и разбира се, на всички наши самодейци, които във всяко участие представят по достоен начин община Бобов дол.

Председател НЧ „Миньор 2006“, И.Цурева